Document ID: 31995R1598

31995R1598
L 151/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1598/95 AL COMISIEI
din 30 iunie 1995
de stabilire a normelor de aplicare a regimului privind aplicarea taxelor suplimentare la import în sectorul laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CE) nr. 1538/95 (2), în special articolul 15 alineatul (4),
întrucât, începând cu 1 iulie 1995, Regulamentul (CEE) nr. 804/68 supune importul, în conformitate cu prevederile din Tariful Vamal Comun, al unuia sau al mai multor produse reglementate de respectivul regulament la plata unei taxe suplimentare, în cazul în care se întrunesc anumite condiții ce rezultă din Acordul privind agricultura încheiat în cadrul negocierilor comerciale multilaterale din cadrul Rundei Uruguay, doar atunci când importurile nu riscă să perturbe piața comunitară sau atunci când efectele ar fi disproporționate în raport cu obiectivul urmărit; întrucât aceste taxe suplimentare la import pot fi impuse mai ales în cazul în care prețurile la import se situează sub nivelul prețurilor inițiale;
întrucât se impune astfel stabilirea normelor de aplicare a acestui regim pentru sectorul laptelui și produselor lactate și publicarea prețurilor inițiale;
întrucât prețurile la import care trebuie luate în considerare pentru impunerea unui drept suplimentar la import ar trebui să fie verificate pe baza prețurilor reprezentative pentru produsul respectiv pe piața mondială sau pe piața importului comunitar pentru produsul respectiv; întrucât este necesar să se prevadă transmiterea prețurilor în diferite etape de comercializare de către statele membre la intervale regulate pentru a permite Comisiei să stabilească prețurile reprezentative și taxele suplimentare corespunzătoare;
întrucât importatorul poate alege ca taxa suplimentară să fie calculat pe o bază diferită de cea a prețului reprezentativ; întrucât în acest caz este totuși oportun să se prevadă constituirea unei garanții egale cu suma totală a taxelor suplimentare pe care le-ar fi plătit în cazul în care calculul ar fi fost făcut pe baza prețurilor reprezentative; întrucât garanția va fi returnată în cazul în care se face dovada, într-un anumit termen, că au fost respectate condițiile de desfacere a lotului respectiv; întrucât, în cadrul controalelor ulterioare, se impune precizarea faptului că se trece la recuperarea taxelor respective în conformitate cu articolul 220 din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (3); întrucât este de asemenea echitabil să se prevadă ca, în cazul tuturor controalelor, pentru taxele respective să se acorde o dobândă;
întrucât rezultă din controlul regulat al datelor pe care se bazează verificarea prețurilor la import pentru lapte și produse lactate necesitatea, în cazul importului anumitor produse, a perceperii unor taxe suplimentare ținând cont de variațiile prețurilor în funcție de origine; întrucât se impune prin urmare publicarea prețurilor;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
(1) Taxele suplimentare la import prevăzute la articolul 15 alineatul (1) din Regulamentul (CEE) nr. 804/68, denumite în continuare „taxe suplimentare”, se aplică produselor prevăzute în anexă.
(2) Prețurile inițiale prevăzute la articolul 15 alineatul (2) din Regulamentul (CEE) 804/68 sunt cele prevăzute în anexă.
(3) În sensul prezentului regulament, prin „preț reprezentativ” se înțelege prețul stabilit în conformitate cu dispozițiile articolului 2.
Articolul 2
(1) Prețurile reprezentative prevăzute la articolul 15 alineatul (3) din Regulamentul (CEE) nr. 804/68 sunt stabilite ținând cont în special de:
-
prețurile practicate pe piețele țărilor terțe;
-
prețurile ofertă franco-frontieră în Comunitate;
-
prețurile practicate în diverse etape de comercializare, în Comunitate, a produselor importate.
(2) Prețurile reprezentative sunt stabilite de Comisie. Acestea rămân în vigoare cât timp nu sunt modificate.
(3) Taxele suplimentare aplicabile în conformitate cu articolul 4 alineatul (3) sunt stabilite de Comisie în același timp cu prețurile reprezentative.
Articolul 3
Atunci când diferența dintre prețul inițial și prețul la import care trebuie luate în considerare pentru stabilirea taxei suplimentare în conformitate cu articolul 4 alineatul (1) sau (3), denumit în continuare „preț la import”:
(a)
este inferioară sau egală cu 10 % din prețul inițial la import, taxa suplimentară este egală cu zero;
(b)
este mai mare de 10 %, dar inferioară sau egală cu 40 % din prețul inițial la import, taxa suplimentară este egală cu 30 % din suma ce depășește 10 %;
(c)
este mai mare de 40 %, dar inferioară sau egală cu 60 % din prețul inițial, taxa suplimentară este egală cu 50 % din suma ce depășește 40 % la care se adaugă dreptul suplimentar prevăzut la litera (b);
(d)
este mai mare de 60 %, dar inferioară sau egală cu 75 % din prețul inițial, taxa suplimentară este egală cu 70 % din suma ce depășește 60 % la care se adaugă taxele suplimentare prevăzute la literele (b) și (c);
(e)
este mai mare de 75 % din prețul inițial la import, taxa suplimentară este egală cu 90 % din suma ce depășește 75 % la care se adaugă taxele suplimentare prevăzute la literele (b), (c) și (d),
conform tabelului din anexă.
Articolul 4
(1) Importatorul poate cere, pentru stabilirea taxei suplimentare, aplicarea prețului CIF la import pentru lotul respectiv, atunci când acesta este superior prețului reprezentativ aplicabil menționat la articolul 2 alineatul (2).
Aplicarea prețului CIF la import pentru lotul respectiv în vederea stabilirii taxei suplimentare este condiționată de prezentarea de către cel interesat, autorităților competente ale statului membru de import, a cel puțin următoarelor documente:
-
contractul de cumpărare sau orice altă dovadă echivalentă;
-
contractul de asigurare;
-
factura,
-
contractul de transport (atunci când este este cazul);
-
certificatul de origine;
-
și, în cazul transportului maritim, conosamentul.
(2) În cazul prevăzut la articolul 1 importatorul trebuie să constituie o garanție egală cu nivelul taxelor suplimentare pe care le-ar fi plătit în cazul în care acestea s-ar fi calculat pe baza prețului reprezentativ aplicabil produsului respectiv.
Importatorul are la dispoziție un termen de o lună din momentul vânzării produselor respective, în limita unui termen de patru luni de la data acceptării declarației de liberă circulație, pentru a dovedi că expedierea s-a făcut în condiții ce confirmă realitatea prețurilor menționate la articolul 1. Nerespectarea unuia sau altuia dintre cele două termene de mai sus atrage după sine pierderea garanției constituite. Totuși, termenul de patru luni poate fi prorogat de către autoritatea competentă cu maximum trei luni, la cererea întemeiată a importatorului.
Garanția constituită este eliberată în măsura în care se prezintă autorităților vamale dovezile cu privire la condițiile de desfacere. În caz contrar, garanția este încasată prin plata taxelor suplimentare. În cazul în care, în urma unei verificări, autoritățile competente constată nerespectarea condițiilor din prezentul articol, acestea trec la recuperarea taxelor datorate în conformitate cu articolul 220 din Regulamentul (CEE) nr. 2913/92. Pentru stabilirea sumei totale a taxelor care trebuie recuperate sau care rămân de recuperat, se ține cont de o dobândă curentă începând cu data intrării mărfii în liberă circulație până la data recuperării. Rata dobânzii aplicate este aceeași cu cea pentru operațiunile de recuperare conform legislației naționale.
(3) În lipsa cererii menționate la alineatul (1), prețul CIF la import pentru lotul respectiv, care trebuie luat în considerare pentru impunerea unei taxe suplimentare este prețul reprezentativ prevăzut la articolul 2 alineatul (2). În acest caz, taxa suplimentară se calculează pe baza tabelului din anexă.
Articolul 5
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 1995.

Labels: 2
3
17
15